壽曹大博以東憲臺治新築亭館扁榜寄意 鶑花世界
作者：程公許
朝代：宋

paragraphs: 涪江駛清瀏，四山玉連環。
中有一掌平，萬井浮晴烟。
鶑花隨世界，妙語發天慳。
公來抉其秘，作堂娛燕閒。
襲芳皆俗好，伐木友士賢。
念昔白波洶，止沸談笑間。
熙熙春臺樂，誰知有今年。
初度沸歡謠，願公眉壽延。
移此世界春，浩蕩彌八埏。